Hoewel riesling in sy “tuisland”, Duitsland, en elders van krag tot krag gaan, is hierdie edel en verfynde kultivar in Suid-Afrika soos die spreekwoordelike profeet wat nie in sy eie land geëer word nie.
Ek’s ’n rasieleier vir riesling sedert ek baie jare gelede die eerste keer met Theuniskraal se Cape Riesling (eintlik ’n crouchen blanc) kennis gemaak het. Ek het altyd ’n paar bottels van hierdie droë witwyn by die huis en is nog nooit teleur gestel nie.
Die 2011- Tenacity Riesling het ’n ressuiker van 3,6g/? wat hom droog eerder as effe-droog maak ... maar ek kla nie! Die wyn is ryk en vol in die mond. Verder waarsku subtiele geure van pynappel en kamferfoelie, ondersteun deur sitrus, dat dit verslawend kan raak! Die dopkontak aanvanklik, houtveroudering in ouer vate en moerkontak daarna dra by tot ’n wyn wat jy nie kan ignoreer nie. Die houtkomponent is nie oordoen nie en goed geïntegreer om tot die wyn se puik struktuur by te dra. Dis ’n baie veelsydige wyn met ’n GROOT karakter wat te alle tye iets te knibbel verwelkom.
Hierdie Late Harvest is semi-soet met ’n ressuiker van 23,2 g/? (aansienlik laer as byvoorbeeld dié van ’n edel-laatoeswyn) en toon puik balans in die mond. Dit spog met ’n prominente vrugtekarakter van aromatiese appel, perske en peer vermeng met heuning en speserye in die neus. Hierdie eienskappe vind weerklank in die mond, met onderliggende sitrus, en die wyn het ’n sagte, heuningagtige einde. Dis die perfekte encore vir ’n heerlike samesyn met goeie vriende!